ग्राम कुड़ही निवासी अखिलेश यादव ने पुलिस को दिए गए तहरीर में बताया उसके गांव से थोड़ी दूरी पर गुरुवार की रात को अवैध रूप से बालू का खनन किया जा रहा था। इस बात की जानकारी होने पर वह रात लगभग 11 बजे के करीब अराजी अमानी गांव स्थित खनन क्षेत्र में पहुंचा, जहां ट्रैक्टर ट्राली पर बालू लादा जा रहा था। विरोध करने पर ट्रैक्टर मालिक के साथ दर्जन भर संख्या में बाइक सवार युवक पहुंच गए और मारपीट पर उतारू हो गए। ट्रैक्टर मालिक को जब पुलिस को सूचना दिए जाने की खबर मिली तो फायरिंग करते हुए वह फरार हो गया। पीडि़त ने रिपोर्ट दर्ज कराने के लिए पुलिस को तहरीर दी। हालांकि समाचार लिखे जाने तक पुलिस घटना की रिपोर्ट दर्ज नहीं की थी। संपर्क करने पर थानाध्यक्ष महराजगंज श्रवण कुमार ने बताया कि घटना की सूचना मिलने पर ट्रैक्टर मालिक फरार हो गया था। लेकिन ठेकेदार या फिर उसके प्रतिनिधि के तरफ से इस संबंध में कोई तहरीर नहीं दी गई है। बताते चलें कि इस क्षेत्र में अवैध रूप से होने वाले खनन को लेकर पूर्व में हत्या की कई घटनाएं हो चुकी हैं। इतना ही नहीं अवैध खनन में पुलिस की भूमिका संदिग्ध मिलने पर कई पुलिस कर्मचारियों के विरुद्ध कार्रवाई भी हो चुकी है।